สอยด่วน! ILINK คว้างานประมูลภาคเหนือ 800 ลบ. โบรกฯชี้เป้า 30 บ.
ILINK คว้างานรับหมาก่อสร้างสายส่งระบบ 115 เควี ช่วงสถานีไฟฟ้าฮอด จังหวัดเชียงใหม่ - สถานีไฟฟ้าแม่สะเรียง จังหวัดแม่ฮ่องสอน มูลค่ากว่า 300 ลบ. พร้อมลุ้นคว้างานรับเหมาก่อสร้างสถานีไฟฟ้าระบบ 115-22 เควี ทั้งหมด 3 สถานีคือ สถานีไฟฟ้านิคมอุตสาหกรรมภาคเหนือ 2, สถานีไฟฟ้านิคมอุตสาหกรรมภาคเหนือ 3 และสถานีไฟฟ้าลำปาง 3 มูลค่ากว่า 500 ลบ. ในวันพรุ่งนี้ ด้าน บล.บัวหลวง ชี้เป้า 30 บ.
13 ก.ย. 2559

แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า วันนี้จะมีการประกาศผลการประมูลงานโครงการพัฒนาระบบสายส่งและสถานีไฟฟ้าระยะที่ 9.1 ช่วงที่ 3 ของการไฟฟ้าส่วนภูมิภาค โดย บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK เป็นผู้ชนะการประมูลงานจ้างเหมาก่อสร้างสายส่งระบบ 115 เควี ช่วงสถานีไฟฟ้าฮอด จังหวัดเชียงใหม่ – สถานีไฟฟ้าแม่สะเรียง จังหวัดแม่ฮ่องสอน โดยการประมูลครั้งนี้เป็นการประมูลร่วมกับ บริษัท อินเตอร์ลิ้งค์ เพาเวอร์ แอนด์ เอ็นเนอร์ยี่ จำกัด ในนาม “INTERLINK CONSORTIUM” มูลค่างานที่เสนอรวมภาษีมูลค่าเพิ่มแล้วทั้งสิ้นกว่า 300 ล้านบาท
อีกทั้งในวันพรุ่งนี้ ILINK ยังมีลุ้นคว้างานรับเหมาก่อสร้างสถานีไฟฟ้าระบบ 115-22 เควี ทั้งหมด 3 สถานีคือ สถานีไฟฟ้านิคมอุตสาหกรรมภาคเหนือ 2, สถานีไฟฟ้านิคมอุตสาหกรรมภาคเหนือ 3 และสถานีไฟฟ้าลำปาง 3  ตามโครงการพัฒนาระบบสายส่งและสถานีไฟฟ้า ระยะที่ 9 ส่วนที่ 1 ล็อตที่ 6 ของการไฟฟ้าส่วนภูมิภาค มูลค่ากว่า 500 ลบ.
ด้าน บล.บัวหลวง ระบุในบทวิเคราะห์วันนี้ (13 ก.ย.) แนะนำ “ซื้อ” ILINK ที่ราคาเป้าหมาย 30 บาท จากปัจจัย 1) คาดกำไรโตแรง 55% ในปี 2560 จากการรับรู้รายได้โครงการ AOT ราว 800 ล้านบาท ในขณะที่โอกาสกำไรโตผิดคาดมีน้อย เพราะมี Backlog แล้ว
2) คาดราคาหุ้น Re-rate PE ตามโครงการที่จะออกประมูลในปีนี้ราว 14,800 ล้านบาท (คาด ILINK มีโอกาสได้งานราว 1 ใน 3 หรือ 5,000 ล้านบาท หนุน backlog สูงเป็นประวัติการณ์) ในอดีตเมื่อบริษัทมี Backlog สูงกว่า 2,000 ล้านบาท หุ้นเทรด P/E 30 เท่า และ 3) รายได้ Recurring income จาก ITEL คาดเติบโตสูง และขึ้นเป็นส่วนใหญ่ของพอร์ต หนุนกำไรมั่นคงในระยะยาว
ขณะที่ บล.ดีบีเอส วิคเคอร์ส ระบุในบทวิเคราะห์ (12 ก.ย.) ว่า บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK จะมีการเปิดประมูลงาน transmission line แบบ E-auction ในสัปดาห์นี้ มูลค่า 961 ล้านบาท ในโซนภาคเหนือของไทย ความยาวเป็น 120 กม. เป็นการเชื่อมระหว่าง Hod กับ Sariang ที่จังหวัดเชียงใหม่
ทั้งนี้จะแบ่งเป็นงานย่อย 3 งานๆละ 320 ล้านบาทหากบริษัทสามารถชนะการประมูลได้ 1 งาน ก็จะเป็นข่าวดีคือ สามารถเพิ่มประมาณการได้ประมาณ 8% หากสมมุติให้อัตรากำไรสุทธิ (net margin) เป็น 10% แต่ปัจจุบันยังไม่ได้รวมไว้ในประมาณการ
ทั้งนี้ แนะนำถือ ราคาพื้นฐานเป็น 21.00 บาท ซึ่งประเมินด้วย P/E ปี 60 ที่ 18 เท่า ซึ่งคิด 0.5 SD เทียบกับค่าเฉลี่ย 5 ปี หากทางบริษัทชนะประมูล 1 งาน ก็จะช่วยเพิ่มราคาพื้นฐานได้เป็น 22.50 บาท จึงยังต้องเฝ้าติดตามว่าบริษัทจะ-ได้รับงานเพิ่มอีกหรือไม่ในสัปดาห์นี้
 